ธปท.จัดงานสร้างภูมิคุ้มกันด้านการเงิน
ธปท.จัดงาน “ปัญญาสู่ความมั่นคงทางการเงิน” หวังสร้างภูมิคุ้มกันด้านการเงินแก่ผู้บริโภค 16-18 มี.ค.ปีนี้
29 ก.พ. 2555

ธปท.จัดงาน “ปัญญาสู่ความมั่นคงทางการเงิน” หวังสร้างภูมิคุ้มกันด้านการเงินแก่ผู้บริโภค 16-18 มี.ค.ปีนี้ 
นางอมรา ศรีพยัคฆ์ ผู้ช่วยผู้ว่าการ สายวางแผนและงบประมาณ ธนาคารแห่งประเทศไทย (ธปท.)กล่าวว่า หลังธปท.จัดตั้งศูนย์คุ้มครองผู้ใช้บริการทางการเงิน (ศคง.) ขึ้น เพื่อรับและดูแลเรื่องร้องเรียนแบบรวมศูนย์ในเรื่องเกี่ยวกับบริการทางการเงินของสถาบันการเงินภายใต้การกำกับดูแลของ ธปท. รวมถึงให้ความรู้เพื่อสร้างภูมิคุ้มกันให้แก่ประชาชนผู้ใช้บริการทางการเงิน สร้างให้เกิดการรับรู้ และเข้าใจถึงสิทธิและหน้าที่ของตัวเองเพิ่มความเข้มแข็ง ในการป้องกันการถูกเอาเปรียบ ให้สามารถตัดสินใจเลือกใช้บริการทางการเงินที่เหมาะสมกับความต้องการหรือความเสี่ยงแล้ว
ระหว่างวันที่ 16 - 18 มีนาคม ปีนี้ ทางศคง. จะมีการจัดงาน “Financial Wisdom Fair : ปัญญาสู่ความมั่นคงทางการเงิน” เพื่อเผยแพร่ความรู้ทางการเงิน แก่ประชาชนทั่วไป ภายใต้แนวคิด“ปัญญาทางการเงิน” ณ ห้องบอลรูม ศูนย์การประชุมแห่งชาติสิริกิติ์ด้วย ซึ่งงานจะมีทั้งการจัดนิทรรศการ และการเสวนา สร้างความรู้ความเข้าใจตางๆ อาทิ มุมมองใหม่เรื่องเงินทองที่ควรรู้ การวางแผนทางการเงินให้เหมาะกับรูปแบบการใช้ชีวิต การตรวจเช็คสุขภาพทางการเงิน ซึ่งจะมีบริการจากเครดิตบูโรตรวจเช็คการติดแบล็คลิสต์หรือไม่ ให้ฟรี เรียนรู้การออมและการลงทุนเพื่อผลตอบแทนสูงสุด รู้ไว้...ก่อนเป็นหนี้ เรียนรู้โลกไซเบอร์ทางการเงิน รวมทั้งการให้คำปรึกษาเกี่ยวกับการใช้บริการทางการเงิน เป็นต้น
“ที่ผ่านมาหลังเราตั้งศูนย์ศคง.ได้ไม่ถึง 2 เดือน ก็มีประชาชนกว่า 4,000 ราย หรือเฉลี่ยวันละ 172 สายต่อวัน โดยส่วนใหญ่จะโทรเข้ามาสอบถาม ถึงบริการทางการเงิน เพราะไม่เข้าใจ และร้องเรียนเรื่องบริการทางสถาบันการเงินอย่างต่อเนื่อง ซึ่งถือว่าศคง.ผ่านเบอร์ร้องทุกข์ 1213 ช่วยสร้างความเข้าใจได้บ้าง แต่การจัดงานก็น่าจะสามารถสร้างความรู้สร้างภูมิคุ้มกันทางการเงินที่ดีได้ด้วยเช่นกัน จึงอยากให้ผู้บริโภคมาร่วมงาน หาความรู้และสอบถามบริการทางการเงินในงานด้วย” นางอมรากล่าว  
ทั้งนี้ ในงานนนี้ จะมีการร่วมออกบูธผลิตภัณฑ์ทางการเงินอีกมากมาย ร่วมให้ความรู้เรื่องการเงิน การออม การลงทุน การขอสินเชื่อ การตรวจสอบข้อมูลเครดิต และแนะนำบริการทางการเงินใหม่ ๆด้วย ทั้งบูธของธนาคารพาณิชย์ 6 แห่ง สำนักงานส่งเสริมวิสาหกิจขนาดกลางและขนาดย่อม (สสว.) บรรษัทประกันสินเชื่ออุตสาหกรรมขนาดย่อม (บสย.) มหาวิทยาลัยหอการค้าไทย บริษัทข้อมูลเครดิตแห่งชาติ (เครดิตบูโร) สภาอุตสาหกรรมแห่งประเทศไทย และธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) 
สำหรับ การเสวนาจะมีหัวข้อที่น่าสนใจในเรื่องการบริหารการเงินเคล็ดลับสู่ความสำเร็จของเอสเอ็มอี การบริหารความเสี่ยงและกลลวงในโลกไซเบอร์ จากวิทยากรชื่อดัง อาทิ อาจารย์ธันยวัชร์ ไชยตระกูลชัย ฯลฯ 
ทั้งนี้ ผู้สนใจสามารถสอบถามรายละเอียดเพิ่มเติมได้ที่ โทร 0-2356-7548 และ 0-2356-7507 หรือเว็บไซต์ธนาคารแห่งประเทศไทยhttp://www.bot.or.th หัวข้องาน Financial Wisdom Fair : ปัญญาสู่ความมั่นคงทางการเงิน